Maša, karu ja propaganda – Propastop
22.05.2017
Populaarset multifilmi „Maša ja karu“ teavad ilmselt kõik. Tegemist on 3D animatsiooniga, kus tüdruk nimega Maša toimetab endast kordi suurema karu seltskonnas, kes tüdrukut hoiab ja aitab. Koos satutakse naljakatesse situatsioonidesse, tegelased on lõbusad ja kaasahaaravad.
Propastopi toimetusel jäi pilk peale ühele kaadrile multikast, millel Maša kannab NKVD vormimütsi. Proovisime kiigata „pildi taha“ ja otsisime, mida on internetis arvatud selle teose kohta. Materjal, mille leidsime, on üsna huvitav ning kohati ka üsna paranoiliseks tegev. Avastasime, et selle multifilmi kaudu õnnestub tasalülitada või naeruvääristada ka propagandaanalüütikuid, julgeolekutegelasi ning kõrgeid poliitikuid ning seda võimalust kremlimeelsed uudistekanalid ka kasutavad.
Leedu politoloog Laurynas Kasčiūnas on oma analüüsis väitnud, et Venemaalt pärit „Maša ja karu“ on üks osa selle riigi pehme jõu mõjutusvahenditest. Seeriates võib otsimisel leida üksikuid elemente Nõukogude liidust, kuid täpsem uurimine on veel pooleli. Seda seisukohta on produtseerinud korduvalt Propastopi lugejale hästi tuntid Russia Today.
Sarnast seisukohtohta on omistatud ka Leedu julgeolekujuhile Darius Jauniškisile ning ka Leedu presidendile, kelle seisukohal on tegemist ühe vormiga „kodeeritud poliitilisest sõnumist“, milliste levikut president on soovitanud Leedus piirata. Neid väiteid on levitamas nii ennast sõltumatuks uudisteportaaliks pidav Fort Russ, kui ka Saksa sotsialistlik päevaleht Neues Deutschand.
Itaalia väljaande La Stampa ajakirjanik Anna Zafesova kirjutab, et selle multifilmi näol on tegemist Kremli Trooja hobusega ning väidab, et Maša seljakotti on peidetud Putini tankid. Samuti väidab ta, et selle sarja keelamist on arutatud nii Poolas, Ukrainas kui ka Aserbaidžaan.
Propagandasüüdistuste kõrval on esitatud multifilmi kohta ka muid esmapilgult kummalisena tunduvaid arvamusi. Näiteks on arvatud, et Maša hüperaktiivsus on post-traumaatilise stressi ilming või, et sarja edu tagab vaatajate soov samastuda Maša karisamatu sadisti rolliga, aga ka näiteks, et Maša lõhub traditsionaalset, meest toetavat, Vene naise kuvandit.
Meediaekspert Priit Hõbemägi on Eesti Ekspressis väljendanud mõtet, et Maša ja karu on tegelikult Venemaa “pehme” jõu esindajad, märkamatult sisse hiiliva ideoloogilise diversiooni hübriidvorm, “rohelised mehikesed” ilma viisnurkade ja punalippudeta.
Multifilmiseriaal „Maša ja karu“ loodi 2009. aastal ning tänaseks on see jõudnud rohkem kui 120 riigi televaatajateni. YouTube’is on ta globaalselt 10 enimvaadatuma sarja seas. Sarja toodab Moskvas tegutsev produktsioonifirma Animaccord, mille müügitulu 4,3 miljonit dollarit. Selle seriaali järgi on toodetud hulganisti kõrvaltooteid ning Maša edu tundub üha kasvavat.
Propastop arvab, et Maša poolt kantud NKVD või seriaalis vilksatavad teised Nõukogude liidu sümbolid ei kõneta inimesi riikides, kus pole kogemust Kremli deržaava propagandaga. Küll aga kannab seriaal endistes N Liidu riikides teistsugust tähendust.
Foto: kuvatõmmis episoodist nr 12 (4:17) ja lehelt medved-masha.ru